**Konferencia o identite a suverenite rodiny**

Gréckokatolícka teologická fakulta Prešovskej univerzity v Prešove v spolupráci s Teologickou fakultou Sliezskej univerzity v Katoviciach usporiadala medzinárodnú filozoficko-kánonickú konferenciu s názvom *Rodina, suverenita, spoločenský rozmer*. Konferencia bola organizovaná z príležitosti dvadsiateho výročia listu Jána Pavla II. *Gratissimam sane* a dvadsiateho výročia Medzinárodného roku rodiny 1994, ktorý bol vyhlásený Organizáciou spojených národov. Konferenciu organizačne a odborne zabezpečili prof. Pavol Dancák, prof. Krzysztof Wieczorek, doc. František Čitbaj a prof. Andrzej Pastwa.

Záštitu nad konferenciou prevzali: rektor Prešovskej univerzity prof. René Matlovič, rektor Sliezskej univerzity v Katoviciach prof. Wiesław Banyś, prešovský arcibiskup a metropolita Mons. Ján Babjak SJ, ktorý je veľký kancelár Gréckokatolíckej teologickej fakulty Prešovskej univerzity v Prešove, katovický arcibiskup Wiktor Skworc, ktorý je veľkým kancelárom Teologickej fakulty Sliezskej univerzity v Katoviciach, Mons. Milan Chautur CSsR, predseda Rady Konferencie biskupov Slovenska pre rodinu a  prof. Artur Miziński, generálny sekretár Konferencie biskupov Poľska.

Konferenciu, ktorá bola rozdelená na dve základné časti, otvoril dekan fakulty prof. Peter Šturák.

Prvá časť sa uskutočnila 24.10.2014 a bola venovaná prednáškam, ktoré reflektovali súčasný kontext diskurzu o postavení rodiny v spoločnosti. Prostredníctvom videonahrávky sa na začiatku k účastníkom konferencie prihovoril Mons. Milan Chautur, CSsR. V príhovore vyzdvihol aktuálnu naliehavosť venovať pozornosť rodine ako základu spoločnosti. Prof. Pavol Dancák z Gréckokatolíckej teologickej fakulty Prešovskej univerzity v Prešove predstavil sociálno-filozofický odkaz Platóna a Aristotela pre súčasné chápanie postavenia rodiny v spoločnosti. Prof. Mária Potočárová z Filozofickej fakulty Univerzity Komenského v Bratislave prezentovala rozvoj ľudskej prirodzenosti a identity ako základ pevnej rodiny a rodinných vzťahov. Prof. Krzysztof Wieczorek z Uniwersytetu Śląski w Katowicach a doc. Kamil Kardis z Gréckokatolíckej teologickej fakulty PU v Prešove pozornosť venovali situácii rodiny v súčasnom svete v kontexte sociálneho učenia Cirkvi a gender studies. Vo svetle ideového odkazu mníšstva kresťanského východu bola zaujímavo predstavená analýza láskyako sebadarovania druhej osobe, čo predstavuje podstatu povolania k svätosti v manželstve (DDr. Yosiph Veresh, International Theological Institute, Centre of Eastern Christian Studies in Trumau, Austria). Ohlas medzi poslucháčmi vzbudila aj prednáška o vplyve rýchleho rozvoja prírodovedeckého a medicínskeho poznania, techniky a technologických postupov na situáciu rodín so zdravotne znevýhodnenými, starými a zomierajúcimi ľuďmi (Dr Witold Kania, Uniwersytet Śląski w Katowicach), ale aj problematika manželského a rodinného poradenstva v Cirkvi od doc. Petra Vansača z Vysokej školy zdravotníctva a sociálnej práce sv. Alžbety v Bratislave. Potom nasledovala diskusia pri okrúhlom stole.

Druhý deň 25.10.2014 bol venovaný cirkevno-právnej reflexii rodiny. Hlavný príspevok prostredníctvom videonahrávky predniesol arcibiskup prof. Cyril Vasiľ SJ, (Congregation for the Oriental Churches, Vatican, Pontificio Istituto Orientale, Roma), ktorý sa koncentroval na objasnenie kánonických rozdielov pri uzatváraní manželstva v západnej cirkvi a vo východných cirkvách. Podrobne bol analyzovaný cirkevnoprávny pohľad na *bonum commune* manželstva a rodiny a význam kánonickej formy pri uzatváraní manželstva (Prof. Andrzej Pastwa, Uniwersytet Śląski w Katowicach aDr hab. Piotr Majer, Uniwersytet Papieski Jana Pawła II w Krakowie) .Pápežský list rodinám *Gratissimam sane*, ako inšpiráciu pre cirkevné aj štátne právo, predstavil prof. Piotr Kroczek (Uniwersytet Papieski Jana Pawła II w Krakowie). V ďalších prednáškach bola pozornosť venovaná suverénnemu charakteru postavenia rodiny v spoločnosti a niektorým špecifickým úlohám rodiny vo výchove mladého pokolenia v kontexte práv a povinností rodičov a detí (Prof. Tomasz Gałkowski, Uniwersytet Kardynała Stefana Wyszyńskiego w Warszawie a doc. František Čitbaj, Gréckokatolícka teologická fakulta PU v Prešove). Na záver druhej časti konferencie zazneli prednášky, ktoré predstavili rodinu v súvislosti s problematikou tvorby štátnej rodinnej politiky a v kontexte zmien, ktoré prináša globalizácia a migrácia (Prof. Lucjan Świto, Uniwersytet Warmińsko-Mazurski w Olsztynie, prof. Leszek Adamowicz, Katolicki Uniwersytet Lubelski Jana Pawła II a Pontificio Istituto Orientale Roma).

V diskusiách, ktoré prebiehali aj mimo konferenčných priestorov zaznievalo, že rozvoj súčasnej civilizácie je ohrozovaný utilitaristickým redukcionizmom, v ktorom muži a ženy sú „používaní ako veci“ a jednostranne sa zdôrazňuje individuálny prínos jedinca, ktorý je chápaný separovane od ostatných členov rodiny aj spoločenstva. Preto je dôležité reflektovať rodinu ako základné ľudské spoločenstvo založené vzťahom muža a ženy, ako spoločenstvo jednotlivých osôb, pre ktoré vlastný spôsob bytia a žitia pospolu je ich osobným spoločenstvom: *communio personarum*.

ThLic. Emília Halagová, PhD.